CELEX: 62021TN0246
Language: sk
Date: 2021-05-03 00:00:00
Title: Vec T-246/21: Žaloba podaná 3. mája 2021 – FJ a i./ESVČ

21.6.2021   
            
            
               SK
            
            
               Úradný vestník Európskej únie
            
            
               C 242/56
            
         
      Žaloba podaná 3. mája 2021 – FJ a i./ESVČ
      (Vec T-246/21)
      (2021/C 242/79)
      Jazyk konania: francúzština
      
         Účastníci konania
      
      
         Žalobcovia: FJ a 6 ďalších žalobcov (v zastúpení: J.-N. Louis, advokát)
      
         Žalovaná: Európska služba pre vonkajšiu činnosť
      
         Návrhy
      
      Žalobcovia navrhujú, aby Všeobecný súd:
      
                  —
               
               
                  zrušil rozhodnutie Komisie, ktorým sa vypracovala výplatná páska žalobcov za júl 2020, v rozsahu, v akom sa v ňom prvýkrát uplatňujú nové opravné koeficienty uplatniteľné na ich odmeny so spätnou účinnosťou od 1. októbra 2019 a 1. januára 2020;
               
            
                  —
               
               
                  uložil žalovanej povinnosť nahradiť trovy konania.
               
            
         Dôvody a hlavné tvrdenia
      
      Na podporu svojej žaloby žalobcovia uvádzajú porušenie článkov 64 a 65 služobného poriadku, porušenie zásady rovnosti zaobchádzania v zmysle ekvivalencie kúpnej sily, zjavne nesprávne posúdenie a porušenie zásady právnej istoty a povinnosti náležitej starostlivosti.
      Na určenie opravného koeficientu uplatniteľného na odmeny žalobcov vyslaných mimo Únie musí Eurostat zhromažďovať údaje špecifické pre miesto ich zamestnania v súlade s podrobnými pravidlami uplatňovania článkov 64 a 65 služobného poriadku, ktoré sú uvedené v jeho prílohe XI. Údaje použité na stanovenie opravného koeficientu sa zbierajú na základe medzinárodnej dohody o spolupráci medzi Eurostatom, OECD a OSN.
      Koeficienty stanovené na základe týchto údajov sa od januára 2018 do januára 2019 znížili z 239,7 na 94,0, pričom v tom istom období sa koeficienty uplatňované na odmeny zamestnancov OSN zvýšili s cieľom zohľadniť infláciu.
      Konžský frank (CDF) zaznamenal v roku 2017 silnú devalváciu voči doláru (USD) a euru, ktorá bola spojená s výraznou infláciou, čo viedlo k výraznému zvýšeniu cien v USD, ako vyplýva z analýz MMF. Okrem toho štatistické údaje, ktoré poskytuje Konžská centrálna banka, ako aj OSN a MMF, poukazujú na paralelný vývoj USD a CDF voči euru.